CELEX: 32018D1492
Language: hr
Date: 2018-10-02 00:00:00
Title: Provedbena odluka Vijeća (EU) 2018/1492 od 2. listopada 2018. o odobrenju Republici Latviji da uvede posebnu mjeru odstupanja od članka 193. Direktive 2006/112/EZ o zajedničkom sustavu poreza na dodanu vrijednost

8.10.2018   
               
               
                  HR
               
               
                  Službeni list Europske unije
               
               
                  L 252/42
               
            
         PROVEDBENA ODLUKA VIJEĆA (EU) 2018/1492
         od 2. listopada 2018.
         o odobrenju Republici Latviji da uvede posebnu mjeru odstupanja od članka 193. Direktive 2006/112/EZ o zajedničkom sustavu poreza na dodanu vrijednost
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (1), a posebno njezin članak 395. stavak 1.,
         uzimajući u obzir prijedlog Europske komisije,
         budući da:
         
                     (1)
                  
                  
                     U skladu s člankom 193. Direktive 2006/112/EZ svaki porezni obveznik koji obavlja oporezivu isporuku robe ili usluga u pravilu je dužan poreznim tijelima plaćati porez na dodanu vrijednost (PDV).
                  
               
                     (2)
                  
                  
                     Na temelju članka 199.a stavka 1. točke (h) Direktive 2006/112/EZ države članice mogu odrediti da je osoba odgovorna za plaćanje PDV-a na isporuke željeznih i neželjeznih poluobrađenih kovina porezni obveznik kojemu su one isporučene („mehanizam prijenosa porezne obveze”). Latvija nije iskoristila tu mogućnost.
                  
               
                     (3)
                  
                  
                     Latvija je nedavno otkrila visok rizik od sustavnih prijevara povezanih s PDV-om u sektoru željeznih i neželjeznih poluobrađenih kovina te bi stoga htjela uvesti mehanizam prijenosa porezne obveze na domaće isporuke tih proizvoda.
                  
               
                     (4)
                  
                  
                     Na temelju članka 199.a stavka 1. Direktive 2006/112/EZ mehanizam prijenosa porezne obveze može se primjenjivati do 31. prosinca 2018. i u razdoblju koje nije kraće od dvije godine. Budući da uvjet o dvogodišnjem razdoblju više ne može biti ispunjen, Latvija ne može primijeniti mehanizam prijenosa porezne obveze na temelju članka 199.a stavka 1. točke (j) te direktive.
                  
               
                     (5)
                  
                  
                     Dopisom evidentiranim u Komisiji 9. travnja 2018. Latvija je u skladu s člankom 395. stavkom 2. Direktive 2006/112/EZ zatražila odobrenje za uvođenje posebne mjere odstupanja od članka 193. te direktive kako bi se za primatelje uvela obveza plaćanja PDV-a na isporuke željeznih i neželjeznih poluobrađenih kovina.
                  
               
                     (6)
                  
                  
                     U skladu s člankom 395. stavkom 2. drugim podstavkom Direktive 2006/112/EZ Komisija je dopisom od 4. svibnja 2018. proslijedila taj zahtjev Latvije ostalim državama članicama. Dopisom od 7. svibnja 2018. Komisija je obavijestila Latviju da ima sve informacije potrebne za razmatranje zahtjeva.
                  
               
                     (7)
                  
                  
                     Prema informacijama koje navodi Latvija, tijekom porezne revizije zamijećene su sustavne prijevare povezane s PDV-om u sektoru metalnih proizvoda. Iako je Latvija uvela niz uobičajenih mjera za borbu protiv prijevare povezane s PDV-om, Latvija smatra da je potrebno uvesti mehanizam prijenosa porezne obveze za isporuke željeznih i neželjeznih poluobrađenih kovina radi sprječavanja gubitka prihoda od PDV-a za javni proračun.
                  
               
                     (8)
                  
                  
                     Latviji bi stoga trebalo u ograničenom trajanju odobriti primjenu mehanizma prijenosa porezne obveze na isporuke željeznih i neželjeznih poluobrađenih kovina.
                  
               
                     (9)
                  
                  
                     Posebna mjera ne utječe negativno na vlastita sredstva Unije koja proizlaze iz PDV-a,
                  
               DONIJELO JE OVU ODLUKU:
         
            Članak 1.
            Odstupajući od članka 193. Direktive 2006/112/EZ, Latviji se odobrava određivanje primatelja isporuka kao osobe odgovorne za plaćanje PDV-a na isporuke željeznih i neželjeznih poluobrađenih kovina.
         
         
            Članak 2.
            Ova Odluka proizvodi učinke od dana priopćenja.
            Ova Odluka prestaje važiti 31. prosinca 2018.
         
         
            Članak 3.
            Ova je Odluka upućena Republici Latviji.
         
         
            Sastavljeno u Luxembourgu 2. listopada 2018.
            
               
                  Za Vijeće
               
               
                  Predsjednik
               
               H. LÖGER
            
         
         
            (1)  SL L 347, 11.12.2006., str. 1.